Γνώμη του Συμβουλίου

της 28ης Φεβρουαρίου 2000

σχετικά με το επικαιροποιημένο πρόγραμμα σύγκλισης της Δανίας για την περίοδο 1999-2005

(2000/C 98/06)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για των ίδρυση της Ευρωπαϊκής Κοινότητας,

τον κανονισμό (ΕΚ) αριθ. 1466/97 του Συμβουλίου, της 7ης Ιουλίου 1997, για την ενίσχυση της εποπτείας της δημοσιονομικής κατάστασης και την εποπτεία και τον συντονισμό των οικονομικών πολιτικών(1), και ιδίως το άρθρο 9 παράγραφος 3,

τη σύσταση της Επιτροπής,

Μετά από διαβούλευση με την Οικονομική και Δημοσιονομική Επιτροπή,

ΕΞΕΔΩΣΕ ΤΗΝ ΑΚΟΛΟΥΘΗ ΓΝΩΜΗ:

Στις 28 Φεβρουαρίου 2000 το Συμβούλιο εξέτασε το επικαιροποιημένο πρόγραμμα σύγκλισης της Δανίας για την περίοδο 1999-2005. Το πρόγραμμα αυτό προβλέπει δημοσιονομικά πλεονάσματα άνω του 2 % του ακαθάρισμου εγχώριου προϊόντος (ΑΕγχΠ) καθ' όλη τη διάρκεια του προγράμματος και περαιτέρω μείωση του ακαθάριστου χρέους στο 36 % του ΑΕγχΠ το 2005.

Το επικαιροποιημένο πρόγραμμα βασίζεται σε ένα μακροοικονομικό σενάριο το οποίο θεωρεί ότι, μετά από επιβράδυνση το 1999-2000, η οικονομία της Δανίας θα σημειώσει μέσους ετήσιους ρυθμούς ανάπυξης της τάξεως περίπου του 2 % μεταξύ 2001 και 2005. Το Συμβούλιο παρατηρεί ότι, μολονότι το αναπτυξιακό αυτό σενάριο φαίνεται ρεαλιστικό, στηρίζεται σε ένα φιλόδοξο στόχο για την αύξηση της απασχόλησης ενώ τα αναμενόμενα οφέλη από την αύξηση της παραγωγικότητας της εργασίας εμφανίζονται περιορισμένα. Η μέτρια αύξηση της παραγωγικότητας σύμφωνα με το πρόγραμμα, σε συνδυασμό με τις σχετικά υψηλές μισθολογικές αυξήσεις θα μπορούσαν να οδηγήσουν σε περαιτέρω επιδείνωση της ανταγωνιστικότητας κόστους της Δανίας έναντι των εμπορικών της εταίρων, ιδιαίτερα στη ζώνη του ευρώ, επιπλέον αυτής που παρατηρήθηκε ήδη τα προηγούμενα χρόνια.

Παρά τη σημαντική άνοδο των τιμών καταναλωτή κατά τη διάρκεια του 1999, κυρίως λόγω των έντονων μισθολογικών αυξήσεων και της ανόδου των ενεργειακών φόρων, η Δανία εξακολούθησε να πληροί το κριτήριο σύγκλισης για τον πληθωρισμό. Το επικαιροποιημένο πρόγραμμα αναφέρει, πάντως, ότι το πρώτο εξάμηνο του 2000 υπάρχει ο κίνδυνος να υπερβεί προσωρινά ο πληθωρισμός την τιμή αναφοράς κατά ένα πολύ μικρό ποσοστό. Μολονότι οι πληθωριστικές πιέσεις αναμένεται να χαλαρώσουν στη διάρκεια του 2000 καθώς θα γίνεται αισθητή η επιβράδυνση της εγχώριας ζήτησης, το Συμβούλιο ενθαρρύνει τη δανική καβέρνηση να επιβλέπει στενά τον πληθωρισμό και επαναλαμβάνει τη σύστασή του για τη λήψη των κατάλληλων μέτρων εφόσον κριθεί αναγκαίο(2). Στο πλαίσιο αυτό, έχει καθοριστική σημασία η συγκράτηση των μισθών και οι εφετινές μισθολογικές διαπραγματεύσεις σε επίπεδο επιχειρήσεων ίσως αποδειχθούν δύσκολες.

Το Συμβούλιο παρατηρεί με ικανοποίηση ότι η Δανία εξακολουθεί να πληροί το κριτήριο σύγκλισης για τα μακροπρόθεσμα επιτόκια και ότι η συναλλαγματική της ισοτιμία υπήρξε σταθερή έναντι του ευρώ. Το γεγονός αυτό καταδεικνύει ότι η συμμετοχή της Δανίας στο ΜΣΙ ΙΙ ενίσχυσε περαιτέρω την αξιοπιστία της νομισματικής της πολιτικής.

Το Συμβούλιο επιδοκιμάζει τη στρατηγική της δανικής κυβέρνησης για συνεχή δημοσιονομικά πλεονάσματα άνω του 2 % του ΑΕγχΠ καθ' όλη τη διάρκεια του προγράμματος. Η Δανία θα εξακολουθήσει συνεπώς να πληροί άνετα τον όρο του Συμφώνου Σταθερότητας και Ανάπτυξης σχετικά με την "σχεδόν ισοσκελισμένη ή πλεονασματική" δημοσιονομική θέση. Λαμβανομένων υπόψη των υγιών δημόσιων οικονομικών, το Συμβούλιο επικροτεί επίσης τον μετριασμό του βάρους της δημοσιονομικής πολιτικής στην οικονομία κατά τα επόμενα χρόνια, δεδομένου ότι αυτό θα αποτελέσει επιπλέον οικονομικό κίνητρο και θα συμβάλει σε ευνοϊκότερες μεσοπρόθεσμες προοπτικές για την ανάπτυξη και την απασχόληση.

Το Συμβούλιο παρατηρεί ότι ο ακαθάριστος δείκτης του δημόσιου χρέους στη Δανία αναμένεται να μειωθεί περαιτέρω κατά την υπό εξέταση περίοδο και θεωρεί την προτεραιότητα αυτή σημαντική στα πλαίσια της αντιμετώπισης των μελλοντικών δημοσιονομικών προκλήσεων που θα προκύψουν από τη γήρανση του πληθυσμού.

Το Συμβούλιο ενθαρρύνει τις αρχές της Δανίας να εξακολουθήσουν με τον ίδιο ρυθμό τις εις βάθος διαρθρωτικές μεταρρυθμίσεις. Ειδικότερα, οι πρόσφατες μταρρυθμίσεις του φορολογικού συστήματος και της αγοράς εργασίας, που συνάδουν με τους γενικούς προσανατολισμούς οικονομικής πολιτικής, αποτελούν βασικά στοιχεία για την επίτευξη των στόχων του επικαιροποιημένου προγράμματος σύγκλισης. Πάντως, δεδομένου ότι η Δανία εμφανίζει σήμερα το χαμηλότερο επίπεδο ανεργίας από τη δεκαετία του 1970, οι μεταρρυθμίσεις που έχουν ήδη αναληφθεί στην αγορά εργασίας ίσως χρειαστεί να συμπληρωθούν με επιπλέον μέτρα ώστε να επιτευχθεί ο φιλόδοξος στόχος του προγράμματος για την αύξηση της απασχόλησης. Τέλος, ενόψει των μελλοντικών προκλήσεων για τον προϋπολογισμό λόγω γήρανσης του πληθυσμού στη Δανία, ενδέχεται να απαιτηθούν μεσοπρόθεσμα περαιτέρω διαρθρωτικές μεταρρυθμίσεις στην αγορά εργασίας ώστε να διατηρηθούν τα δημόσια οικονομικά σε υγιή βάση.

(1) ΕΕL 209 της 2.8.1997, σ. 1.

(2) Γνώμη του Συμβουλίου, της 14ης Δεκεμβρίου 1999, για το πρόγραμμα σύγκλισης της Δανίας για την περίοδο 1998-2005.